东作图
支立 (Ming)
一犁春雨盈田畴，村南村北啼钩辀。阳和入土土脉润，谷种已见舒银钩。朝来雨晴天气燠，大牛小牛泥满腹。蚊䖟乱集龙贝疏，驱牛且向前溪浴。浴罢起来勤著鞭，趁暖且耕山后田。山泉易涸时易过，莳秧肯让他人先。阿翁老倦扶不起，阿婆日旰未梳洗。鸢鱼向人如道饥，飞来啄尽盆中米。妇且炊，儿莫啼，蠲租有诏矜黔黎。五月不须粜新谷，酒压珍珠饭抄玉。